Vom Heubärg wäg chamä über superschöni Graswäg hindä abä richtig Rheinsulz. Dr Herr Gisler het mr erklärt wo dure, aber i ha nid ufpasst und bi promt am falsche (am total extrem falsche!) Waldrand glandet.  Aso simmer halt mol retour. Ändlich ufem richtige Wäg isch`s denn super guet gloffä, abgseh drvo dass es im Aargau alwä keini Robidog z`geh schiint! Vom Heubärg hani meh als ä Stund es Hundesäckli mitgschleppt, dur zwei riesigi Wälder und zwei Dörfer! In Etzgen hani denn bi dr Bushaltstell ändlich sonä minimalistisch chliinä Mischtchübel gfundä! Aber dr Herr Ben weiss natürlich nüt gschiiders als zwei Stroose wiiter vor dä Auge vom nä Awohner: Zmitzt uf d`Stroos z`schisse! Sonä doofä Hund! I ha denn dä Typ zerscht gfrogt, öbs bi im Aargau überhaupt Robidog git, bevor i s ufgläse ha! Wie nä Tourischt! Unmöglich! Wieder in dr Nöchi vom Rhy hani ä härzigi Pizzeria entdeckt, es isch erscht 11i gsi, und i ha eher so öbbis Sandwich- oder äfach Brötli-mässigs gsuecht, ha denn aber ä Salat mit Pizzabrötli (es ganzes Chörbli voll supergueti, no warmi, äxtra-für-mi-gmachti Pizzabrötli) übercho… unglaublich guet, egal zu welere Tagesziit ;o)  Dr Isard isch unterdesse näbe Occasion-Autos ufeme deckte Chiesplatz gstande, und het natürlich au no öbbis müese ligge loh! Spöter het`s au für ihn no öbbis z`frässe geh, leider an dr pralle Sunnä, was füre Bene und für mi (Sunnebrand uf dä Unterärm! Hallo?!) nid so zueträglich gsi isch. Am Rhy het is denn s`Glück ächli verloh: Vo wiitem scho het mä s`AKW gseh, aber bis mir mol dört gsi si! Unterwägs hani mitem Monsieur no müese übere Bahnunterfüehrig diskutiere, sone chliini für Fuessgänger mitere Stäge.  Abe isch denn mol ändlich gange, uf dr andere Siite ufe het er nüt gschiiders gwüsst, als uf dere schreegä Flächi für d`Velo z`laufe, isch natürlich grütscht, uf d`Chnü gheit und jo. Aber isch nüt kaputt gangä. Usser es paar Närve vo mir. Aber die si sich das jo gwöhnt  Bis uf Zurzach isch`s nid besser wordä… überall Riitverbot, uswiiche, Wäg sueche,  Koblenz umfahre… Mir si nid vom Fläck cho, s`isch mega heiss gsi, dr Isard het fascht schlapp gmacht, und bim Benä hani au chli Angscht gha dass er mr kollabiert…! Nach Zurzach hei mr no schnäll in Rhy chönne, dr Ben go schwimmä und dr Isard go plansche (und natürlich go dri schisse), so das mr schlussändlich alli pflotschnass, aber wieder chli abgchüelt und so au chli zfriedener witer gloffä si. Vo dört bis uf Rümikon bini denn gloffä und ha s`Rössli über Stock und  Stei mitgschleift. Ä total schönä Wäg em Rhy noche, wie mä sich`s wünscht, nid zu müesahm, aber au nid grad aaspruchslos. Überä letschte Hübel uf Fisibach, simmer um die 7ni ändlich ufem Hasenhof acho, wo d`Claudia scho gar nüm mit eus g`rächnet het (falsches Datum, oops!). Es het ä früsch g`chlaute Salat und öbbis vom Grill zum Znacht geh.  Es isch denn au no ä Elsässer drzue cho, wo mitem Velo em Rhy noch abeszue gfahre n`isch. Uf jede Fall isch das ä ganz ä  gemütliche Oobe mit dene Lüt gsi! Dr Isard het ä Box mit Uslauf (und Plastig-Streifä-Vorhang) gha, het aber zobe und am Morgä no uf d`Weid dörfä. Absolut genial!